O‘zbekiston Respublikasi suv xo‘jaligi vazirligi faoliyatini tashkil etish chora-tadbirlari to‘g‘risida

O‘zbekiston Respublikasi Prezidentining 2018-yil 17-apreldagi “Qishloq va suv xo‘jaligi davlat boshqaruvi tizimini tubdan takomillashtirish chora-tadbirlari to‘g‘risida”gi PF-5418-son Farmonini ijro etish hamda O‘zbekiston Respublikasi Suv xo‘jaligi vazirligi samarali faoliyat ko‘rsatishini ta’minlash maqsadida:
 2. Vazirlik, uning hududiy bo‘linmalari va idoraviy mansub tashkilotlari faoliyatini moliyalashtirish manbalari etib O‘zbekiston Respublikasi Davlat budjeti mablag‘lari va qonun hujjatlarida taqiqlanmagan boshqa manbalar belgilansin, davlat unitar korxonalari bundan mustasno.
 3. Belgilab qo‘yilsinki:
 Vazirlik O‘zbekiston Respublikasi Qishloq va suv xo‘jaligi vazirligi barcha huquq, majburiyat va shartnomalarining suv xo‘jaligi qismi bo‘yicha huquqiy vorisi hisoblanadi;
 Vazirlikning o‘z vakolatlari doirasida qabul qiladigan qarorlari davlat va xo‘jalik boshqaruvi organlari, mahalliy ijroiya hokimiyati organlari, shuningdek, korxona va muassasalar tomonidan bajarilishi majburiy hisoblanadi;
 Qoraqalpog‘iston Respublikasi Vazirlar Kengashi raisining, viloyatlar va tumanlar (shaharlar) hokimlarining qishloq va suv xo‘jaligi masalalari uchun mas’ul bo‘lgan tegishli o‘rinbosarlari Vazirlik va O‘zbekiston Respublikasi Qishloq xo‘jaligi vazirligi hududiy bo‘linmalarining hamkorlikdagi faoliyatini ta’minlaydi.
 4. Quyidagilarga yo‘naltirilgan suv xo‘jaligi tizimini tubdan isloh qilish bo‘yicha “Yo‘l xaritasi” (keyingi o‘rinlarda “Yo‘l xaritasi”) 7-ilovaga muvofiq tasdiqlansin:
 suv xo‘jaligi sohasini huquqiy tartibga solishni takomillashtirish, suv xo‘jaligi boshqaruvi tizimini yanada maqbullashtirish;
 suvdan foydalanishning tashkiliy-iqtisodiy mexanizmlarini va uni nazorat qilish tizimini rivojlantirish, suvni tejaydigan texnologiyalarni qo‘llash ko‘lamini kengaytirish;
 suv omborlari, yirik gidrotexnika inshootlari va boshqa suv obyektlarini qurish hamda rekonstruksiya qilish bo‘yicha ishlarni jadallashtirish, suv resurslarining hisobini yuritish tizimini yaxshilash;
 suv xo‘jaligi obyektlarining xavfsizligini ta’minlash tizimini modernizatsiya qilish, sohaga zamonaviy axborot-kommunikatsiya va innovatsion texnologiyalarni joriy etish;
 suv xo‘jaligi tashkilotlarining moddiy-texnika bazasini rivojlantirish, ularni zamonaviy texnika va mexanizmlar bilan ta’minlash, suv xo‘jaligi xodimlarini rag‘batlantirish;
 aholining suv resurslaridan foydalanish bo‘yicha huquqiy ongi va huquqiy madaniyatini yuksaltirishga doir chora-tadbirlarni kuchaytirish.
 Vazirlik va idoralar rahbarlari “Yo‘l xaritasi”da nazarda tutilgan tadbirlarning o‘z vaqtida va samarali amalga oshirilishi uchun shaxsan javobgar ekanliklari belgilab qo‘yilsin.
 5. Suv xo‘jaligi sohasidagi davlat siyosatining ustuvor yo‘nalishlari muvofiqlashtirilgan holda amalga oshirilishini ta’minlash maqsadida quyidagilar belgilab qo‘yilsin:
 a) O‘zbekiston Respublikasining suv xo‘jaligi vaziri quyidagilar uchun shaxsan javobgardir:
 O‘zbekiston Respublikasining qonunlari, O‘zbekiston Respublikasi Prezidenti va Vazirlar Mahkamasining qarorlari, shuningdek, normativ-huquqiy hujjatlar talablarining o‘z vaqtida va sifatli bajarilishi;
 Vazirlik zimmasiga yuklatilgan vazifa va funksiyalar bajarilishini tashkil etish, Vazirlik faoliyatini rejalashtirish, shuningdek, uning faoliyati bilan bog‘liq prognoz ko‘rsatkichlariga erishilishini so‘zsiz ta’minlash;
 suv xo‘jaligini rivojlantirish, shuningdek, hududlarni ijtimoiy-iqtisodiy rivojlanishi va suv xo‘jaligi sohasidagi muammoli masalalarni hal etish bo‘yicha dasturlar, chora-tadbirlar rejalari, “yo‘l xaritalari” va boshqa dasturiy hujjatlarni samarali amalga oshirish;
 suv resurslarini boshqarish sohasida yagona siyosatni amalga oshirish, suv xo‘jaligi tizimining faoliyat ko‘rsatishi hamda uni takomillashtirish, mamlakat suv xavfsizligini ta’minlash bo‘yicha o‘rta va uzoq muddatli istiqbolga mo‘ljallangan zarur chora-tadbirlarni amalga oshirish;
 suv resurslari samarali boshqarilishini ta’minlash, hududlar va iqtisodiyot tarmoqlarini suv resurslari bilan barqaror hamda oqilona ta’minlash, suv xo‘jaligi obyektlaridan foydalanish, ularni rivojlantirish va qurishni tashkil etish;
 Vazirlik tarkibiga kiruvchi barcha suv xo‘jaligi tashkilotlari, shuningdek, davlat organlari, xo‘jalik boshqaruvi organlari va boshqa tashkilotlarning suv resurslaridan oqilona foydalanish hamda ularni muhofaza qilish, suvga zararli ta’sir ko‘rsatishning oldini olish va uni bartaraf etish sohasidagi faoliyatini muvofiqlashtirish;
 kadrlarni tanlash va joy-joyiga qo‘yish bo‘yicha ishlarni tashkil etish, ular samarali faoliyat ko‘rsatishlari uchun zarur shart-sharoitlar yaratish, mehnat intizomini va qonun hujjatlari talablarini qo‘pol ravishda buzgan xodimlarga nisbatan intizomiy va boshqa turdagi javobgarlik choralarini ko‘rish;
 xalqaro tashkilotlar va xorijiy mamlakatlarning suv xo‘jaligi organlari, birinchi navbatda, hududidan Amudaryo va Sirdaryo oqib o‘tadigan mamlakatlar bilan Orol dengizi havzasida transchegaraviy suv resurslaridan foydalanish bo‘yicha samarali hamkorlikni rivojlantirish;
 suv xo‘jaligi tashkilotlari va muassasalari faoliyatining ochiqligini ta’minlash, jismoniy va yuridik shaxslarning murojaatlarini ko‘rib chiqish bo‘yicha ishlarni samarali tashkil etish, aholi bilan to‘g‘ridan to‘g‘ri va ochiq muloqotni yo‘lga qo‘yish, fuqarolar shaxsiy qabulini tizimli ravishda o‘tkazib borish;
 b) suv xo‘jaligi vazirining birinchi o‘rinbosari quyidagilar uchun shaxsan javobgardir: 
 suv xo‘jaligini rivojlantirish dasturlarini ishlab chiqish hamda amalga oshirish, shu jumladan suv xo‘jaligi obyektlarini qurish, rekonstruksiya va modernizatsiya qilish bo‘yicha ustuvor hamda istiqbolli loyihalarni shakllantirish; 
 sohaga xalqaro moliya institutlarining grantlari va kreditlarini jalb qilish, xalqaro tashkilotlar faoliyatida Vazirlikning faol ishtirokini ta’minlash; 
 suv xo‘jaligi va suvdan foydalanish tizimini takomillashtirishga, irrigatsiya va melioratsiya tizimini, suv omborlari, nasos stansiyalari va boshqa suv xo‘jaligi hamda gidrotexnika inshootlarini rivojlantirishga qaratilgan loyihalarni samarali va o‘z vaqtida amalga oshirish; 
 suv xo‘jaligini mexanizatsiyalashtirish, suv xo‘jaligi tashkilotlarining meliorativ mashinalar va mexanizmlar parkini yangilash, yoqilg‘i-moy materiallari jamg‘armasini shakllantirish va undan oqilona foydalanish sohasidagi ishlarni tashkil etish va muvofiqlashtirish; 
 suv xo‘jaligi sohasida ilmiy va ilmiy-texnik faoliyatni rivojlantirish, Vazirlik tizimining ilmiy salohiyatini oshirish va mustahkamlash; 
 v) suv xo‘jaligi vazirining o‘rinbosarlari quyidagilar uchun shaxsan javobgardirlar: 
 suv resurslarini boshqarishni havza tamoyili asosida tashkil etish va suvni cheklangan tarzda ishlatish hamda undan foydalanish tartibini amalda ro‘yobga chiqarishni ta’minlash, suv resurslari balansini ishlab chiqish, davlat suv kadastri va suv hisobini yuritish, barcha manbalarning suv resurslari bo‘yicha yagona ma’lumotlar bazasini yaratish hamda rivojlantirish; 
 irrigatsiya va melioratsiya tizimlaridan, boshqa suv xo‘jaligi va gidrotexnika inshootlaridan lozim darajada foydalanilishini, ularning uzluksiz ishlashini va muntazam ravishda modernizatsiya qilinishini ta’minlash, Vazirlik tasarrufida bo‘lgan yirik va o‘ta muhim suv xo‘jaligi obyektlari xavfsizligini ta’minlash va muhofazasini tashkil etish, ularning texnik jihatdan ishonchliligini oshirish; 
 sug‘oriladigan yerlarning meliorativ holatini yaxshilash bo‘yicha dasturlar ishlab chiqish va ularni amalga oshirish, yer osti suvlarini me’yorda ushlab turish hamda sug‘oriladigan yerlarning sho‘rlanishini kamaytirish, yerlarning meliorativ holatini yaxshilash va bardoshliligini ta’minlash bo‘yicha choralar ko‘rish; 
 suvni tejaydigan sug‘orish texnologiyalari, shu jumladan, tomchilatib va yomg‘irlatib sug‘orish tizimlari qo‘llanilishini rivojlantirish, shuningdek, suvni tejab ishlatishni taqdirlash va rag‘batlantirish mexanizmlari bo‘yicha takliflar ishlab chiqish, suv iste’molchilari uyushmalari faoliyatini muvofiqlashtirish, qo‘llab-quvvatlash, ichki xo‘jalik sug‘orish tarmoqlari hamda ularning gidrotexnika inshootlarini ekspluatatsiya qilish va rivojlantirish bo‘yicha ishlarni tashkil etish; 
 Vazirlikning suv xo‘jaligi foydalanish tashkilotlarini zarur zamonaviy texnikalar bilan ta’minlash, ularning maqsadli va samarali ishlatilishi bo‘yicha choralar ko‘rish, suv xo‘jaligi sektoriga zamonaviy, innovatsion hamda resurs tejaydigan texnologiyalarni joriy etish, suvni boshqarish va undan foydalanish sohasidagi axborot-kommunikatsiya texnologiyalarini va ilg‘or xorijiy usullarni keng qo‘llash; 
 kadrlarni tayyorlash, qayta tayyorlash va ularning malakasini oshirish, suv xo‘jaligi tashkilotlarining ta’lim va ilmiy muassasalar bilan o‘zaro integratsiyasini kuchaytirish, ilm-fan yutuqlarini va innovatsion ishlanmalarni amaliyotga tatbiq qilish choralarini ko‘rish.
 6. O‘zbekiston Respublikasi Prezidentining “Qishloq va suv xo‘jaligi davlat boshqaruvi tizimini tubdan takomillashtirish chora-tadbirlari to‘g‘risida”gi 2018-yil 17-apreldagi PF-5418-son Farmoniga muvofiq O‘zbekiston Respublikasi Suv xo‘jaligi vazirligi huzurida Suv xo‘jaligini rivojlantirish jamg‘armasi (keyingi o‘rinlarda Jamg‘arma) tuzilganligi ma’lumot uchun qabul qilinsin.
 Jamg‘arma mablag‘larini shakllantirishning asosiy manbalari etib quyidagilar belgilansin:
 O‘zbekiston Respublikasi respublika budjeti mablag‘lari, shu jumladan O‘zbekiston Respublikasi Davlat budjeti parametrlaridagi yillik indeksatsiyani o‘z ichiga olgan holda O‘zbekiston Respublikasi respublika budjetining qo‘shimcha manbalari hisobidan 2018-2019-yillarda 18 mlrd so‘m;
 suvdan foydalanish va suvni iste’mol qilish qoidalarini buzganlik uchun ma’muriy jazo choralarini qo‘llashdan, shuningdek, suv olish tartibini buzganlik uchun jarimalardan tushgan tushumlarning 30 foizi;
 Vazirlik tarkibiga kiruvchi o‘zini o‘zi moliyalashtiradigan tashkilotlar sof foydasining o‘z ixtiyorida qoldiriladigan qismidan tuzilgan shartnomalar asosidagi ajratmalari;
 Vazirlik suv xo‘jaligi foydalanish tashkilotlarining ular tomonidan suv resurslarini issiqlik elektr energiyasi va sanoat mahsulotlarini ishlab chiqaruvchi tashkilotlarning ehtiyojlari uchun yetkazib berish bo‘yicha ko‘rsatilgan xizmatlardan kelib tushgan tushumlardan ajratmalar;
 jismoniy va yuridik shaxslarning xayriya mablag‘lari;
 xalqaro grantlar va texnik ko‘mak mablag‘lari;
 qonun hujjatlari bilan taqiqlanmagan boshqa manbalar.
 7. Toshkent irrigatsiya va qishloq xo‘jaligini mexanizatsiyalashtirish muhandislari instituti hamda uning Buxoro filiali Vazirlik tarkibidan chiqarilsin.
 O‘zbekiston Respublikasi Vazirlar Mahkamasi bir oy muddatda Vazirlik tarkibidan chiqarilayotgan ta’lim muassasalarini yanada takomillashtirish bo‘yicha takliflar kiritsin.
 8. Kasb-hunar ta’limi tizimini yanada takomillashtirishni muvofiqlashtirish Respublika komissiyasi (K.V. Akmalov) kasb-hunar kollejlarini tegishli vazirlik va idoralarning tasarrufiga o‘tkazish bo‘yicha takliflar tayyorlashda:
 Qoraqalpog‘iston Respublikasi va viloyatlardagi kasb-hunar kollejlarini suv xo‘jaligi sohasida kadrlar tayyorlash bo‘yicha ixtisoslashtirish;
 qayd etib o‘tilgan kasb-hunar kollejlarini Vazirlik tasarrufiga ularning balansida bo‘lgan binolar, imoratlar, laboratoriyalar, jihozlar, boshqa obyektlar va moddiy boyliklar bilan birgalikda o‘tkazish masalalarini ko‘rib chiqsin.
 Belgilab qo‘yilsinki, suv xo‘jaligi sohasida kadrlar tayyorlaydigan kasb-hunar kollejlari:
 malakali o‘qituvchilar va o‘quv-uslubiy adabiyotlar bilan O‘zbekiston Respublikasi Oliy va o‘rta maxsus ta’lim vazirligi tomonidan;
 zamonaviy meliorativ texnika va uskunalar, amaliy mashg‘ulotlar o‘tkazish uchun ishlab chiqarish bazasi bilan Vazirlik tomonidan Jamg‘arma va “O‘zmeliomashlizing” DUK mablag‘lari hisobidan ta’minlanadi.
 9. Vazirlik hamda O‘zbekiston Respublikasi Xususiylashtirilgan korxonalarga ko‘maklashish va raqobatni rivojlantirish davlat qo‘mitasining:
 2019-yil 1-yanvardan boshlab O‘zbekiston Respublikasi Vazirlar Mahkamasi huzuridagi Sug‘oriladigan yerlarning meliorativ holatini yaxshilash jamg‘armasini boshqarish departamentining meliorativ obyektlarini qurish va rekonstruksiya qilish bo‘yicha buyurtmachi funksiyalarini Qoraqalpog‘iston Respublikasi va viloyatlar “Suvqurilishinvest” davlat unitar korxonalariga berish to‘g‘risidagi takliflari ma’qullansin.
 10. O‘zbekiston Respublikasi Hisob palatasi Moliya vazirligi va Bosh prokuratura bilan birgalikda ikki oy muddatda Vazirlar Mahkamasi huzuridagi Sug‘oriladigan yerlarning meliorativ holatini yaxshilash jamg‘armasi mablag‘laridan oqilona foydalanilishini tanqidiy o‘rganib chiqishni ta’minlasin va ulardan foydalanish tartibini takomillashtirish bo‘yicha takliflar kiritsin.
 11. Suv xo‘jaligi tizimini isloh qilish va suv xo‘jaligi sohasini boshqarishni takomillashtirish yuzasidan takliflar tayyorlash bo‘yicha Respublika komissiyasi (A.N. Aripov):
 bir hafta muddatda suv obyektlarini kompleks o‘rganish bo‘yicha har bir tuman (shahar) kesimida 8-ilovaga muvofiq tarkibda ishchi guruhlar tuzsin;
 bir hafta muddatda suv obyektlarini o‘rganish grafigini ularning har bir tumandagi (shahardagi) sonidan va ijtimoiy-iqtisodiy ahamiyatidan kelib chiqqan holda tasdiqlasin;
 2018-yil 1-avgustga qadar ishchi guruhlar tomonidan suv obyektlarining holati har tomonlama tahlil qilinishini, zarur hollarda, aniqlangan muammolarni bartaraf etish choralari ko‘rilishini ta’minlasin;
 2018-yil 1-sentabrga qadar o‘rganish natijalari asosida Suv obyektlari holatini yaxshilash va ushbu sohadagi kompleks muammolarni bartaraf etish bo‘yicha “Yo‘l xaritasi”ni Vazirlar Mahkamasiga tasdiqlash uchun kiritsin.
 O‘zbekiston matbuot va axborot agentligi, O‘zbekiston Milliy axborot agentligi, O‘zbekiston Milliy teleradiokompaniyasi va boshqa ommaviy axborot vositalariga ishchi guruhlar faoliyatini aholi o‘rtasida keng yoritishni ta’minlash;
 nodavlat notijorat tashkilotlariga va fuqarolik jamiyatining boshqa institutlariga ishchi guruhlarga yuklatilgan vazifalarning bajarilishi ustidan jamoatchilik nazoratini o‘rnatish tavsiya etilsin.
 12. Vazirlik Toshkent shahri, Mirzo Ulug‘bek tumani, Qorasuv mavzesi 11-uy manzilidagi binoga joylashtirilsin. 
 13. O‘zbekiston Respublikasi Vazirlar Mahkamasi bir oy muddatda:
 O‘zbekiston Respublikasi Suv xo‘jaligi vazirligi to‘g‘risidagi nizomni;
 O‘zbekiston Respublikasi suv xo‘jaligi vazirligi va uning tarkibiga kiruvchi tashkilotlar xodimlarini moddiy rag‘batlantirish tartibi to‘g‘risidagi nizomni;
 boshqaruv xodimlari cheklangan soni ko‘rsatilgan holda Vazirlik tashkilotlarining, shu jumladan, davlat unitar korxonalarining ro‘yxatini tasdiqlasin.
 14. Vazirlik:
 Yer resurslari, geodeziya, kartografiya va davlat kadastri davlat qo‘mitasi, O‘zbekiston Respublikasi Xususiylashtirilgan korxonalarga ko‘maklashish va raqobatni rivojlantirish davlat qo‘mitasi hamda manfaatdor vazirlik va idoralar bilan birgalikda bir oy muddatda “Shirmonbuloq tosh koni” DUKning kelgusidagi faoliyati maqsadga muvofiqligi to‘g‘risida takliflar kiritsin;
 Suv xo‘jaligi sanoat korxonalari uyushmasi Vazirlik tarkibidan chiqarilishini inobatga olgan holda, ushbu uyushmaning ta’sis hujjatlariga tegishli o‘zgartishlar kiritilishini ta’minlasin;
 O‘zbekiston Respublikasi Hisob palatasi, Bosh prokuratura, Moliya vazirligi, Bandlik va mehnat munosabatlari vazirligi bilan birgalikda ikki oy muddatda suv xo‘jaligi obyektlarini to‘liq inventarizatsiya qilsin va o‘rgansin, natijalari bo‘yicha zamonaviy texnologiyalarni joriy etishning bugungi kundagi holati hamda jarayonini, Vazirlik tizimidagi har bir boshqaruv va xizmat ko‘rsatuvchi xodimlar lavozimlarining amaldagi ish hajmini inobatga olgan holda yangilangan shtat me’yorlarini belgilangan tartibda tasdiqlasin.
 O‘zbekiston Respublikasi Moliya vazirligi bilan birgalikda uch oy muddatda Vazirlikning markaziy apparati, hududiy bo‘linmalari va idora bo‘ysunuvidagi tashkilotlarning yangilangan shtat jadvalini tasdiqlasin;
 O‘zbekiston Respublikasi Qishloq xo‘jaligi vazirligi, boshqa manfaatdor vazirlik va idoralar bilan birgalikda uch oy muddatda qonun hujjatlariga mazkur qarordan kelib chiqadigan o‘zgartirish va qo‘shimchalar to‘g‘risida Vazirlar Mahkamasiga takliflar kiritsin.
 Belgilab qo‘yilsinki, shtat jadvali tasdiqlangunga qadar Vazirlik tizimi xodimlariga ish haqi to‘lash o‘rnatilgan tartibda amalga oshiriladi.
 15. Mazkur qarorning ijrosini nazorat qilish O‘zbekiston Respublikasining Bosh vaziri A.N. Aripov va O‘zbekiston Respublikasi Bosh prokurori O.B. Murodov zimmasiga yuklansin.